text: Paris le 21 d'Octobre 1650.
  Le Comte de Candale, filz du duc d'Espernon, arriva en cette ville de la cour, fort mal satisfait du Cardinal Mazarin, comme vous avez sçeu, et arriva Dimanche dernier; son pere est icy attendu lequel aussy tost qu'il sera arrivé, doit presenter requeste au Parlement pour faire casser tous les arrests que le Parlement de Bourdeaux a donnez contre luy et contre le chevalier de la Valette, son deffunct frere.
  Le coadiuteur de Paris avoit convié samedy dernier S.A.R. et le duc de Beaufort à une colation en sa maison de St. Clou ou s'y trouverent quantité de personnes qui s'attendoient qu'ils y seroient, mais au contraire ils allerent tous trois seuls au bois de Boulogne où ils y eurent une conference de trois heures, et on n'en sçait point encore bien au vray la cause.
  Madame la Duchesse d'Orleans ayant sçeu que monsr son Mary avoit dessein de faire revenir proche de sa personne l'abbé de la Rivière, elle l'alla trouver, et luy representa que puis qu'il avoit volonté de faire revenir ledit abbé pour estre chef de son Conseil comme par le passé, elle le supplioit treshumblement de luy permettre de se retirer en une religion, pource qu'elle ne pourroit voir de bon oeil l'autheur de la ruine de leur maison et qui a tousiours esté traytre et perfide à vostre A.R. Ce qu'entendant le duc d'Orleans auroit envoyé faire commandement audit abbé de la Rivière de ne bouger de St. Benoist, son Abbaye, où il est pour le present.
  On dit que le garde des sçeaux de France a proposé des moyens d'accommodement entre la maison d'Orleans et celle de Condé et de reunir la maison de Bourbon d'une telles orte que leurs ennemis ne la puissent destruire. Qui est de donner deux des filles de S.A.R. en mariage, sçavoir une à mr le duc d'Anjou et une autre au duc
  d'Enguien, filz de mr le Prince, et par ce moyen il pretend se remettre bien avec monsr le Prince de Condé en faisant cette alliance, de crainte que si ce Prince venoit à sortir de prison par le moyen du Cardinal, qui ne futlees: il ne fût. chassé comme il a esté par le passé, et partant ne pourroit par venir à avoir un chapeau de Cardinal, à quoy il aspire.
  Les deputez du Clergé qui avoyent esté en cour ont obtenu, à ce qu'on dit, de la Reyne la liberté du Prince de Conty, et qu'il luy sera permis lorsqu'il sera en liberté, de presenter requeste au Parlement touchant le Prince de Condé, son frere, et aussy pour le duc de Longueville pour estre justifiez par devant ce Parlement comme leurs juges naturels, suivant et conformement aux declarations du Roy verifiez audit Parlement.
  Le duc d'Orleans a envoyé un expres en cour donner advis à la Reyne, que si elle ne donnoit ordre de ramener le Roy à Paris, qu'on estoit en resolution de ne payer aucunes entrées et autres droits accoustumés.
  Le bruit court que tous les mescontens qui estoient pour les Bourdelois et les Princes, s'en sont allez trouver le duc d'Angoulesme à Toulon, lequel à pour le present 8 ou 10000 hommes.
  Il est certain que le Marquis de Ligneville a esté deffait en Lorraine, et Ligny et Bar-le-duc sont repris, et Mouzon est dessiégé.